AlexejDobrolubov/national_council_slovak_2010 huggingface dataset:
33. schôdza NR SR - 2.deň - B. popoludní
Dátum: 2025-03-26
Poslanec: Plevíková, Zuzana (SMER - SD)
Druh vystúpenia: Vystúpenie s faktickou poznámkou

86. Ďakujem. Ďakujem za slovo, pán predsedajúci. Ja keď som sa pozrela na pani poslankyňu Kolíkovú, tak vtedy tu začala kričať, že: Ale nereagujte na mňa, prosím vás, že upozornite ho. No hlavne keď ste začali hovoriť o tom, že oni sú za tým rozvratom štátnych peňazí a ona tu asi 15 minút rozprávala o tom, akým profesiám by sa malo, mali dať peniaze, že minister spravodlivosti by mal dať sudcom, administrátorom alebo vlastne zamestnancom, vyšším súdnym úradníkom. Ja by som bola zvedavá, že čo ste vy urobili za svojho ministrovania, že teraz normálne sa tu opovažujete hovoriť, kto by mal. Bodaj by sme mali ako toľko peňazí. A dúfam, že naozaj to bude téma. A za ďalšie, hovorili ste tu niečo, že by mala byť nejaká reforma prokuratúry... (Prerušenie vystúpenia predsedajúcim.) Danko, Andrej, podpredseda NR SR Skúste na pána podpredsedu Národnej rady. Plevíková, Zuzana, poslankyňa NR SR ... keby to nakoniec dopadlo tak ako vaša slávna súdna mapa, ktorú doteraz budú musieť opravovať. Ďakujem.
33. schôdza NR SR - 13.deň - B. popoludní
Dátum: 2025-04-14
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

156. Ďakujem veľmi pekne, Igor, za tvoju rozpravu aj za uvedenie tohto návrhu zákona, ktorý je z môjho pohľadu naozaj veľmi sympatický a je veľká škoda, že je tu málo koaličných poslancov, ktorí sa mohli teda zapojiť do rozpravy a konfrontovať sa, keďže aj z úst niektorých koaličných politikov vyšlo, že štvordňový pracovný týždeň je to, na čom budú pracovať počas tohto volebného obdobia. Toto je taká light verzia, taká sympatická, ktorá naozaj nikomu neublíži. Dokonca ja si nemyslím to, čo povedal pán Hazucha, že zamestnávateľ by mal byť proti tomuto. Práve zamestnávatelia by boli možno viac za, ak by ich zamestnanci boli efektívnejší počas toho štvordňového pracovného týždňa, kde ten jeden deň navyše voľna by im poslúžil na to, aby možno v tom voľnom čase nadobudli viac síl a potom následne, samozrejme, počas toho pracovného týždňa mohli odviesť kvalitnejšiu a efektívnejšiu prácu. Je to niečo, čo, o čom rozprávali, áno, aj koaliční politici. A predpokladám, alebo teda myslím, že to bol konkrétne Robert Fico. No, od toho momentu, odkedy to povedal, alebo to teda vyslovil tú myšlienku štvordňového pracovného týždňa, tak odvtedy je tu nejaké ticho. A ja som veľmi rád, že práve naše hnutie, hnutie SLOVENSKO prichádza s týmito návrhmi, ktoré utužujú rodiny a práve aj v tento deň, kedy toto poobedie je v takej línii prorodinnej a takej motivačnej pre rodiny, ale aj pre ekonomiku rodinnú, aj pre deti, prichádza aj takýto návrh zákona. Verím tomu, že koaliční poslanci sa nebudú držať toho, čo už majú dopredu napísané zrejme pri hlasovaniach, ale vypočujú si túto rozpravu k tomuto bodu a zahlasujú za. Ďakujem ti, Igor, za tento návrh zákona.
33. schôdza NR SR - 13.deň - B. popoludní
Dátum: 2025-04-14
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

40. Ďakujem ti veľmi pekne, Igor, a ďakujem ti aj za tento návrh, ktorý predkladáš do tohto parlamentu. A je to opäť také klopkanie na svedomie zase koaličným poslancom. Ja som sledoval bývalého ministra práce, sociálnych, veci a rodiny pána Richtera, či sa zapojí do tejto debaty ako bývalý vrchný riaditeľ alebo predseda tohto ministerstva, ktorý sa mal zaujímať o rodiny. No pravda je taká, že počas SMER-u sa prídavky na deti dvíhali iba minimálne, resp. vôbec, že hádzali im tam, tým rodinám, centy, aj preto tie rodiny potom privítali návrh, ktorý sme dopredu ani nekomunikovali. Jednoducho sme s ním prišli a schválili, a pritom si nehovoríme ani, že sme sociálni. A teraz jasne môžu vidieť ľudia na Slovensku, že kto je naozaj ten sociálny. Kto ľuďom pridával či na prídavkoch na deti, na daňovom bonuse, na tehotenskom príspevku, ktorý je novozavedený príspevok, rodičovský dôchodok a tak ďalej. A teraz si pozrite, vážení občania Slovenskej republiky, čo robia tí čo si hovoria, že sú sociálni. No, všetko vám berú, to, čo sme vám my dali, či je to daňový bonus, či je to rodičovský dôchodok, chválapánubohu, že sa ešte nedotkli prídavkov na deti. Kde v tomto prípade pri tomto návrhu hovoríme o tom, že ideme navyšovať tento prídavok na deti. Jasne sledujte, vážení občania Slovenskej republiky, ako pri tomto hlasovaní sa zachovajú koaliční poslanci, ktorým nadiktujú ich predsedovia strán Šutaj Eštok, Danko a Fico, ako, ako majú hlasovať. Toto je dôležitý návrh zákona pritom, aby v čase konsolidácie, kedy vám títo politici a táto koalícia z peňaženiek berie, aby pri prípade, ktorý predkladá teraz Igor Matovič do tohto parlamentu, že vám ideme zvyšovať prídavky na deti. Veľmi jasne sledujte, vážení občania Slovenskej republiky, ako sa zachovajú koaliční poslanci, ak by malo ísť o návrh, ktorý vám zoberie peniaze z peňaženiek, tak tam zahlasujú za. Veľmi som zvedavý.
33. schôdza NR SR - 13.deň - B. popoludní
Dátum: 2025-04-14
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

28. Ďakujem ti, Igor, za tvoju rozpravu a za také opätovné klopkanie na svedomie koaličným poslancom, lebo ak treba, aby prišli do parlamentu zahlasovať za niečo, čo bude ubližovať ľuďom, tak prídu do nohy, ešte si aj pri tom zatlieskajú ako to bolo naposledy pri schvaľovaní 23-percentnej dane, transakčnej dane a tak ďalej. Ale keď treba zahlasovať za uznesenie, ktoré predkladá Rasťo Krátky, a ja ho oceňujem za jeho naozaj rozsiahlu analýzu tohto návrhu, hoci je to uznesenie, ktoré zaväzuje, ktoré má zaviazať vládu k určitým krokom, tak ani jeden z koaličných poslancov sa neprihlásil do rozpravy a nečakáme od nich, aby vlastne potvrdzovali teóriu, analýzu Rasťa Krátkeho, ale aby, naopak, vyvrátili všetko to, čo napríklad Rasťo Krátky povedal vo svojej analýze, lebo koalícia, a toto je to, naozaj tá arogancia, že nevie vyprodukovať človeka, ktorý by sa odborne dokázal zapojiť do takejto diskusie. Nič mi, nič iné mi z toho nevychádza, ako keď si pamätáš, Igor, pri tom takom povestnom neotravovaní pri žatve, kedy na najúrodnejšej pôde Fico hovoril o tom, že neotravujte nás tu, tu sme pri žatve . Tak v tomto prípade je to rovnako. Keď na najúrodnejšie pôde v Šuranoch idú postaviť nejakú baterkáreň, tak koalícia a Fico sa tvári pri tomto – neotravujte nás pri tom, my vieme, čo robíme . Však čo, ľudia nech pokapú, biznis pôjde ďalej , tak ako si povedal. Toto je tá arogancia moci všetkých tých koaličných poslancov, ktorí častokrát ani nevedia za čo hlasujú, za čo chodia do roboty, nevedia sa zapájať do rozpravy, ale keď príde k tomu, aby zahlasovali proti ľuďom, tak sú tu do nohy a budú si pritom ešte tlieskať. Obrovská hanba, obrovská hanba.
33. schôdza NR SR - 12.deň - A. dopoludnia
Dátum: 2025-04-11
Poslanec: Pollák, Peter (SLOVENSKO)
Druh vystúpenia: Vystúpenie v rozprave

118. Ďakujem pekne. Vážený pán predsedajúci, kolegyne, kolegovia, dovoľte mi ako určenému spravodajcovi Výboru Národnej rady slovenskej republiky pre ľudské práva a národnostné menšiny uviesť informáciu gestorského výboru o výsledku prerokovania návrhu poslancov Národnej rady Slovenskej republiky Vladimíra Ledeckého a Vladimíry Marcinkovej na prijatie uznesenia Národnej rady Slovenskej republiky vyzývajúceho k efektívnej a systematickej pomoci o podpore marginalizovaných rómskych komunít (tlač 719). 118-2 Podpredseda Národnej rady Slovenskej republiky svojim rozhodnutím č. 749 z 25. februára 2025 pridelil predmetný návrh na prerokovanie Výboru Národnej rady Slovenskej republiky pre ľudské práva a národnostné menšiny s tým, že ako gestorský výbor podá v stanovenej lehote Národnej rade Slovenskej republiky informáciu o prerokovaní predmetného materiálu vo výbore a návrh na unesenie Národnej rady Slovenskej republiky. Gestorský výbor o návrhu uznesenia Národnej rady Slovenskej republiky rokoval na svojej 31. schôdzi dňa 24. marca 2025, avšak neprijal uznesenie, keďže návrh uznesenia výboru nezískal súhlas nadpolovičnej väčšiny prítomných poslancov a poslankýň podľa § 52 ods. 4 zákona o rokovacom poriadku Národnej rady Slovenskej republiky. Prílohou informácie je aj návrh na uznesenie Národnej rady Slovenskej republiky. Pán predsedajúci, otvorte rozpravu. Ďakujem.
33. schôdza NR SR - 9.deň - B. popoludní
Dátum: 2025-04-08
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

124. Ďakujem ti za tvoju rozpravu, pán poslanec Jakab. To je neskutočné, keď je niečo krátko po šiestej hodine a z koaličných poslancov, zo 79 je tu päť a pol pri tak dôležitom bode, odškodnenie obetí po covide, kde ľudí môžu naozaj odškodňovať, môžu odmeniť. Ak by sa jednalo o to, pán kolega Jakab, kebyže majú zobrať tým ľuďom či cez transakčné dane alebo cez 23-percentnú daň peniaze, tak do nohy by tu všetci sedeli a zahlasovali by za. Keď sa jedná o to, že zobrať ľuďom z peňaženiek peniaze, tak vtedy sú všetci za, všetci sú tu v pléne a hlasujú za. Ale teraz keď sa bavíme o tom, jak v tvojom prípade, aby obete počas covidu boli odškodnené sumou päťtisíc eur, keď táto vláda vie garantovať a dať všetkým tým, ktorí prídu o svoje kravy, osemtisíc eur, tak tu nie je nikto. Pardon, je tu päť a pol poslanca z koalície a nechcú rokovať, taká nechuť v ich tvárach a keď príde k hlasovaniu, tak ver tomu, že budú proti, lebo oni sú naučení ľuďom iba brať z peňaženiek, oni im tam nechcú dávať peniaze, tak ako to bolo počas našej vlády, či 200 eur na dieťa, aj to zrušili, rodičovský dôchodok, aj to zrušili. Ale 23-percentnú daň, transakčnú daň, beztrestnosť, doživotné renty, vtedy sú tu do nohy, budú hlasovať za a budú obhajovať tieto návrhy zákonov. Takáto je dnešná koalícia. Hanba vám! (Potlesk.)
33. schôdza NR SR - 9.deň - A. dopoludnia
Dátum: 2025-04-08
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

48. Ďakujem pekne. A ďakujem aj tebe, Marek, za tvoju rozpravu, aj za tvoj pozmeňujúci návrh. A dobre si opísal, ako to bolo počas pandémie. Naše zdravotníctvo rozhodne nebolo pripravené, nebolo dostatočne financované a ešte navyše bolo dlhodobo rozkrádané rôznymi oligarchami. Napriek tomu sme počas našej vlády spravili všetko pre to, aby sme ochránili životy ľudí v našej krajine. Chcel by som sa ti zároveň, Marek, poďakovať za to, ako si urgentne sa snažil naše zdravotníctvo naštartovať aj s kolegom Stachurom. Tento návrh zákona z dielne súčasnej vlády je facka každému jednému občanovi, ktorý dodržiaval opatrenia a chránil tak životy svojej rodiny, svojich kolegov, svojich susedov, svojich detí a tak ďalej. Vysiela to naozaj veľmi zlý signál aj pre tých, ktorí prišli o svojich blízkych. Vláda chce odpustiť ľuďom, ktorí vedome porušovali pravidlá, ignorovali opatrenia, smrteľne ohrozovali iných ľudí. Spolu s každodenným šírením hoaxov môžu podobné zákony spôsobovať veľké problémy aj do budúcna. Mnohí ľudia už teraz nerešpektujú vedecké poznatky a v prípade budúcej pandémie by mohli byť ešte viac motivovaní nerešpektovať pravidlá, ktoré slúžia na ochranu ľudí. Žiaľ, tzv. covidová amnestia, ktorú navrhuje táto vláda, nie je o spravodlivosti. Je to len ďalší populistický ťah, ktorého cieľom je získať politické body a odpútať pozornosť od neschopnosti a babráctva tejto vlády, ktorá zaťažuje každodenný život každého jedného občana na Slovensku. Ľudia viac a viac krvácajú, viac a viac plačú, lebo ich peňaženky, jednoducho už nemajú čo ponúknuť tým ľuďom ani na základné potraviny a týmto chcú iba prekryť svoju neschopnosť a babráctvo. Ďakujem ti veľmi pekne, Marek, za tvoju rozpravu. Ďakujem.
33. schôdza NR SR - 7.deň - B. popoludní
Dátum: 2025-04-03
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

98. Ďakujem veľmi pekne za slovo, pán predsedajúci. Absolútne s vami súhlasím, pán poslanec Truban, že transakčná daň je škodlivá. Táto vláda napálila ľuďom už čokoľvek, vyberajú od nich peniaze z každého vrecka a táto transakčná daň, ak vláda myslela, že uškodí bankám, tak banky si svoje poplatky premietnu do cien. Navyše, ak hovorí vláda o tom, že táto transakčná daň je iba pre bohatých, tak to nie je pravda, táto daň zasiahne každého. Táto transakčná daň je na každého. Nám posielajú ľudia, myslím, že o tom bude rozprávať aj kolega Július Jakab vo svojej rozprave, o tom, že ako ich zasiahla táto transakčná daň, iba v týchto úvodných dňoch, keďže transakčná daň platí od 1. 4. a už aj po internete kolujú výpisy z účtov, ako ich zasiahla táto transakčná daň. A nie je to naozaj pekný pohľad na to, keď malé firmy alebo gastro podnikatelia, alebo potom nejaké pražiarne kávy, ktoré utrpeli túto transakčnú daň, neni to veľmi pekný pohľad na to, koľko za jeden sú schopní zaplatiť na tejto transakčnej dani, ktorú od nich vymáha táto vláda. Verím tomu, že pozmeňovák, ktorý či už pán poslanec Truban vlastne predstavil, bude podporený a nakoniec táto transakčná daň raz bude skončená alebo teda my ju zrušíme, ak teda budeme vládnuť. Ďakujem pekne.
33. schôdza NR SR - 6.deň - B. popoludní
Dátum: 2025-04-02
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

56. Ďakujem pekne za slovo, pán predsedajúci. Je to náročnejšie teraz vrátiť sa naspäť s faktickou k rozprave, ktorá bola pred pár hodinami. Ale vítam tento čas, lebo s návrhom, ktorý padol počas rozpravy, konkrétne s pozmeňujúcim návrhom, sa mohli oboznámiť koaliční poslanci, ktorí verím, že zahlasujú za tento pozmeňujúci návrh, ktorý hovorí o odškodnení týchto obetí počas covidu. Počas tej prestávky som sa stretol s názormi opozičných kolegov, ktorí vítajú tento pozmeňujúci návrh, a tým pádom som zvedavý aj na hlasovanie teraz koaličných poslancov, ktorí mali dostatok času na to, aby sa oboznámili s týmto pozmeňujúcim návrhom a aby zaňho zahlasovali. Iba tak im uveríme naozaj, že ak teda majú vzniknúť nejaké odškodnenia obetí počas covidu, tak zahlasujú za tento návrh zákona. Teda za pozmeňujúci návrh Igora Matoviča. Veľmi pekne ďakujem.
33. schôdza NR SR - 1.deň - B. popoludní
Dátum: 2025-03-25
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

37. Ďakujem pekne. Igor, to, čo si povedal, bolo veľmi potrebné a ja si myslím v tomto prípade, keď komentoval túto rozpravu pán podpredseda Žiga, že to nie je vo zvyklosti, tak táto situácia tiež nie je obvyklá situácia, aby poslanec, ktorý sa jednoducho začne, poslanec, ktorý začne vydierať vládu, aby dostal post. Dali ste do rúk kľúč ostatným koaličným poslancom, ktorí nebudú chcieť byť tu alebo teda nebudú chcieť hlasovať za vaše návrhy, aby sa vzopreli a išli do vlády. Toto naozaj nie je obvyklá situácia a je mi skôr teraz aj ľúto tých nováčikov, ktorí v takejto situácii museli zložiť ten sľub. Každopádne neobvyklá situácia je to, že poslanec, ktorý sa rozhodne vydierať, dostane post. A toto ste si urobili, toto si, bohužiaľ, aj zjete.
35. schôdza NR SR - 11.deň - A. dopoludnia
Dátum: 2025-06-12
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

16. Ďakujem. Bea, ty si teda spomínala, že ako predsedníčka ľudskoprávneho výboru som požiadala o účasť v pracovnej skupine pri tvorbe toho návrhu zákona týkajúceho sa odškodňovania sterilizovaných rómskych žien. Ja som sa teda opakovane snažila... =====
35. schôdza NR SR - 7.deň - A. dopoludnia
Dátum: 2025-06-05
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

50. Ďakujem veľmi pekne a ďakujem ti, že si teda zdôraznil, že celý môj príspevok bol naozaj priamo k nášmu návrhu zákona. A mňa teda mrzí, že pán presedajúci nevie, ale neviem, či nevie, čo je obsahom nášho zákona, alebo len má silnú potrebu proste vždy vstupovať do mojich príspevkov v rozprave a už ma to začína unavovať. A myslím si, že je to naozaj už trošku za hranicami. Ďakujem.
35. schôdza NR SR - 7.deň - A. dopoludnia
Dátum: 2025-06-05
Poslanec: Plaváková, Lucia (PS)
Druh vystúpenia: Vystúpenie v rozprave

46-2 Tu sa títo ľudia môžu dokonca stať adeptmi na post generálneho prokurátora. Poradcovia a poradkyne členov a členiek vlády sa významným spôsobom podieľajú na rozhodnutiach vlády, a teda skrz členov a členky vlády, ako aj na rozhodnutiach im podriadených orgánov a organizácií. A zároveň si tam vytvárajú, samozrejme, osobné vzťahy, ktoré vlastne aj týmto sa vytvára ten predpoklad preto, aby sme rozšírili práve túto dvojročnú karanténu o tieto osoby. Pretože to vytvára predpoklady na to, že by v prípade ich vymenovania za generálneho prokurátora mohli ľahšie podliehať neoprávneným tlakom rôznych politických štruktúr, a že to nemusí byť iba fikcia, to už hovoria aj príbehy, ktoré som tu spomínala. A nie sú to teda vymyslené nejaké príbehy, to sú slovenské reálie, žiaľ. Ak by koalícia chcela rozptýliť úvahy o tom, že súčasného generálneho prokurátora chcú nahradiť práve svojimi vernými, napríklad Marekom Parom či Dávidom Lindtnerom, nemali by ste teda mať problém podporiť aj tento náš návrh zákona. Avšak verím, že vám záleží na morálne odolnom a nezávadnom obsadení generálnej prokuratúry, však? Ďakujem. (Potlesk.)
35. schôdza NR SR - 7.deň - A. dopoludnia
Dátum: 2025-06-05
Poslanec: Plaváková, Lucia (PS)
Druh vystúpenia: Vystúpenie v rozprave

14. Ďakujem veľmi pekne za slovo, pán predsedajúci. Kolegyňa Števulová v podstate veľmi obsiahlo a podrobne vysvetlila tento náš návrh zákona, čiže ja by som už len krátko, vecne chcela zhrnúť jeho podstatu. Základnou podstatou je teda zmena toho kvóra, ktoré je potrebné na podanie návrhu na disciplinárne konanie voči generálnemu prokurátorovi z troch pätín poslancov, poslankýň na jednu pätinu. Vychádzame v podstate z aplikačnej praxe, aj z požiadaviek odbornej verejnosti, keďže dnes môže iniciovať disciplinárne konanie len prezident alebo prezidentka a tri, tri pätiny poslancov a poslankýň, čiže my tu v pléne. Ale trojpätinová väčšina, ako už tu odznelo, robí tento inštitút prakticky nefunkčným, pretože je takmer nemožné takúto väčšinu dosiahnuť. Potom si kladieme otázku, že načo taký inštitút je, ktorý sa nedá vôbec uplatniť. Kvórum pre podanie disciplinárneho podania nesedí ani so skutočnosťou, že na zvolenie generálneho prokurátora postačuje nadpolovičná väčšina prítomných poslancov a poslankýň, čiže to je o dosť nižší počet ako pre podnet na disciplinárne konanie. A náš návrh teda smeruje k zmene, ktorá má zabezpečiť zreálnenie možnosti začatia disciplinárneho konania, ak je teda potrebné. Samozrejme, tam je potrebné splniť podmienky, o ktorých sa tu už hovorilo a takýto podnet riadne odôvodniť. Myslíme si, že je dôležité, aby pre prípady disciplinárneho previnenia generálneho prokurátora, tento nezostal zabetónovaný vo svojej funkcii bez akéhokoľvek postihu, ale aby existoval reálny nástroj na iniciovanie disciplinárneho konania, že aj funkčné obdobie generálneho prokurátora je naozaj dlhé, pokiaľ teda neodstúpi kvôli tomu, aby mal rentu. Tak, tak o to silnejší je ten argument preto, aby tak, takýto nástroj reálne mohol byť aj uplatniteľný. Na záver už by som len zdôraznila, že ako už bolo tiež spomenuté, ide iba o návrhovú právomoc, to znamená, že o samotnej disciplinárnej zodpovednosti potom rozhoduje a disciplinárne opatrenia ukladá Najvyšší správny súd v disciplinárnych senátoch. Už sme tu apelovali, aj kolegyňa, aj kolega, na to, aby ste sa naozaj zamysleli nad tým, či náš návrh nepodporiť, keďže odstraňuje v podstate akúsi blokáciu, ktorá tam dnes existuje a ktorá robí inštitút, ktorý reálne má svoj zmysel, nefunkčným. Nemám veľké ilúzie, že by ste tento návrh podporili, ale predsa tento apel adresujem aj do koaličných radov. Ďakujem veľmi pekne.
35. schôdza NR SR - 5.deň - A. dopoludnia
Dátum: 2025-06-03
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

60. Ďakujem veľmi pekne za faktické. Vladi, tebe by som asi len povedala toľko, že myslím si, že obidve sú to témy, aj ktorú ty otváraš, dlhodobo sprievod v nemocnici, aj tá, ktorej sa my venujeme, rešpektujúca výchova a teda zákaz telesných trestov, že sú to naozaj také témy, na ktorých by som verila, že by sme sa mali zhodnúť všetci a v tvojom prípade už naozaj roky sa to nehýbe, tak verím, že to nebude aj prípad tejto druhej témy, ktorej sa my venujeme, aj keď mám teda obavy. A, Janka, ja úplne rozumiem tvojim výhradám, ale myslím si, že jednou z kľúčových úloh právnych predpisov je nejakým spôsobom aj preventívne a osvetovo pôsobiť. Toto nie je ustanovenie, s ktorým sa priamo spája nejaká sankcia, ale má nejaký, vysiela nejaký signál do spoločnosti a to je kľúčové. Pretože aj tie dáta, ktoré som tu ja prednášala, ukazujú, že naozaj tá normalizácia telesných trestov je obrovská a my musíme nejaký krok spraviť a toto je podľa nás jeden z nich. Tie najzávažnejšie prípady, ktoré aj ty si popisovala nejaké prípady, ktoré sa týkajú školského prostredia, tam už potom môžeme sa aj pýtať, že či nedochádza k zlyhávaniu práve v tom školskom prostredí, že takéto niečo sa tam deje a tie najzávažnejšie prípady telesných trestov, ktoré už naozaj sú aj toho charakteru, ako som tu čítala tie príbehy, tak tie už aj dnes sú pokryté trestnoprávnou úpravou. Ale myslím si, že je potrebné spraviť aj nejaký krok smerom k tomu, aby sme naozaj prispeli k tomu, že rodičia vnímajú, že rešpektujúca výchova je dôležitejšia ako to, že budeme svoje deti plieskať po zadku. Ďakujem.
35. schôdza NR SR - 4.deň - A. dopoludnia
Dátum: 2025-05-30
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

98. Ďakujem za slovo, pán predsedajúci. Aj, Tami, tebe za veľmi pekné zhrnutie k tomuto návrhu zákona. Ja si myslím, že toto je jeden skutočne z najbizarnejších návrhov, aké sme tu vôbec mali na prerokovanie, a to sme tu už mali všeličo. (Povedané so smiechom.) Rodiny sa nám na Slovensku prepadajú do chudoby, naozaj mnohé z nich počítajú každé euro, aby vedeli svojim deťom kúpiť aspoň jedlo, a namiesto toho, aby ste im pomohli, tak pán Danko za najzávažnejší problém považuje hoax o tom, že Európska únia nám chce nanútiť jesť hmyz a chrobáky. No mne to príde absolútne šialené, ale vlastne čo čakať od strany, ktorá nám priniesla plochozemca a pána s hračkárskym mikroskopom, ktorý teda vyskúmal, že vakcíny z nás spravili mutantov.
35. schôdza NR SR - 4.deň - A. dopoludnia
Dátum: 2025-05-30
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

45. Ďakujem za slovo. Mária, som rada, že si sa venovala aj tomu zrušeniu vlastne hodnotenia po tých, po tom akože prvotnom, že už netreba ďalej hodnotiť sudcov, rovnako ako to psychologické posúdenie. Ja som to vynechala v tej mojej rozprave, ale mňa by teda zaujímalo naozaj aj zdôvodnenie, lebo ja som sa nedopátrala toho zdôvodnenia ani v dôvodovej správe, nie je to tam vysvetlené, tiež či to vychádza z nejakých... Z čoho to vychádza? (Povedané so smiechom.) Lebo ja za tým nevidím naozaj že žiadne racionálne zdôvodnenie, obzvlášť teda aj v dnešnej dobe, kedy máme problémy napr. rozsiahle, čo sa týka duševného zdravia, tak vypúšťam psychologické posudky, že to ide úplne v protiklade s tým, čo... čomu dnes čelíme, čiže aké sú tie dôvody, možno keby pán minister mohol nám tu uviesť, keď ho tu máme, aké sú tie dôvody, prečo nie je opätovne potrebné hodnotiť sudcov už neskoršie počas výkonu ich práce a prečo nie je potrebné robiť tie psychologické posudky aj v prípade toho posunu, napr. na vyššie miesto. Tak, pán minister, ja by som chcela poprosiť, či by ste nám to vedeli vysvetliť, lebo zjavne teda to odôvodnenie chýba. Ďakujem.